අද සමාජයේ විවාහක තරුණ තරුනියෝ දරුවන් නොමැති කමෙන් බොහෝ පීඩා විඳිති. පිළිකාවට අමතරව දරුවන් නැති අය වෙනුවෙන් අවශ්‍ය ප‍්‍රතිකාර කිරීම ද ඬේවිඞ් මහතා අතින් සිදුවෙයි. ඔහු පවසන්නේ බටහිර වෙදකමේ දරුවන් නැති අය වෙනුවෙන් ඇත්තේ එකම ආකාරයේ ප‍්‍රතිකාරයක් වුව ද සිංහල වෙදකමට අනුව එක් එක් පිරිමියාට සහ ගැහැනුන්ට නියමිත ප‍්‍රතිකාර ක‍්‍රමයක් තිබෙන බවයි. පැරණි පුස්කොළ පොත් වල සඳා විටිනා ඖෂධ වට්ටෝරු අනුව කරන එම ප‍්‍රතිකාර ක‍්‍රමය ඔහු දිගටම කරගෙන යයි. ‘‘බොහෝ දෙනෙක් එන්නේ දරුඵල ලබාගැනීම සඳහා ප‍්‍රතිකාර සොයාගෙන. ඒ පැමිණි විට තමයි පිළිකා සුවකරන බව දැනගන්නේ. නමුත් ලෝකයේ පිළිකා ගැන ප‍්‍රචාරය වන්නේ එය කිසිසේත්ම සුව කළ නොහැකි රෝගයක් හැටියට. මේ නිසා බොහෝ දෙනකුට පිළිකා සුවකළ හැකියැයි විශ්වාසයක් නැහැ. වසරක පමණ කාලයක් ඇතුලත පිළිකාවක් නිට්ටාවට සුවකළ හැකියි.’’ සිංහල වෙදකම දන්නා පරපුරේ අවසන් පුරුක් බවට පත්ව ඇති වත්මනේ ජීවත්වන පාරම්පරික සිංහල වෙද මහත්වරු පොදුවේ මුහුණපා ඇති ගැටළුවට ජාගොඩගේ ඬේවිඞ් ඩයස් මහතා ද මුහණ දී සිටින්නේය. ඒ ඔහුගෙන් පසු මේ වෙදකම ඉදිරියට පත්වාගෙන යාමට කැමැත්තක් දක්වන කිසිවෙකුත් නොමැති වීමයි. පිරිමි දරුවන් තිදෙනකුගේ පියකු වුව ද ඔහුගේ කිසිදු දරුවකු වෙදකම ඉගෙන ගන්නට කැමැත්තක් නැත. අධික ලෙස වෙහෙස මහන්සිවී අනේකවිධ දුක්ගැහැට විඳ සේවයක් සහ පුණ්‍ය කර්මයක් ලෙස සලකමින් දහස් ගණනක් රෝගීන් සුවපත් කළ ද ඔවුන්ගේ ආර්ථිකය ශක්තිමත් වන්නේ ද නැත. නූතන පරපුරේ මතය වන්නේ වෙදකම ඉදිරියට පත්වාගෙන යා නොහැකි දෙයක් බවයි. ‘‘අපේ වෙදකම ඉගෙන ගන්න කෙනෙක් නැහැ. තව අවුරුදු කිහිපයකින් සිංහල වෙදකම මුළු මනින්ම නැතිවෙලා යාවි. ආයුර්වේදය ජනපි‍්‍රය වීම නිසා සිංහල වෙදකම ඒ තුළ ගිලී ගියා. දැන් එහි අවසානය ළඟාවෙලා තිබෙනවා. ඇත්තටම මේ ගැන දැඩි කණගාටුවක් තියෙනවා ’’සිංහල වෙදකමෙන් පිළිකා සුවකරන ඬේවිඞ් වෙද මහතා ගාල්ල කරාපිටිය ගොඩකන්දේ අප‍්‍රකටව ජීවත්වෙයි. ඔහුගේ වෙද ගෙදර පිළිබඳ සඳහන් නාම පුවරුවක් හෝ නැත. ව්‍යාපාරයක් නොව සේවයක් ලෙස සළකා දහස් සංඛ්‍යාත රෝගීන් සුවපත් කරන මේ ඉසිවරයා පිළිකාවලට ඖෂධ සොයන බටහිර පර්යේෂකන්ට ආදර්ශයක් නොවේද ?